Rijeka, 25. veljače 2020.g.

**OBJAVA ZA MEDIJE**

**U SUSJEDSTVU KAMPUS EPK, ZAHVALJUJUĆI GRAĐANIMA SVIH GENERACIJA**

**I UMJETNIKU DARKU FRITZU, NASTAJE NOVI UMJETNIČKI OBLIKOVAN PARK**

**U susjedstvu Kampus, jednom od 27 susjedstava Europske prijestolnice kulture, do 1. ožujka odvija se besplatna majstorska radionica izrade suhozida, namijenjena svim uzrastima, koju pohađa ukupno 80-ak građana koji su se odazvali pozivu susjedstva Kampus i RIJEKE 2020.**

**Radionica, koja je dio projekta *I am not a robot*, umjetnika Darka Fritza, provodi se svakodnevno od 10 do 17 sati na Sveučilišnom Kampusu na Trsatu, pod vodstvom mentora iz udruge *4 grada Dragodid*. Najvidljiviji dio projekta je sanacija trenutno zapuštene površine uz zgradu Građevinskog fakulteta, kroz sadnju nove vegetacije uz, naravno, očuvanje već postojeće.**

Ovaj umjetnički rad izvodi se na poseban način, **u formi malog parka**: vizualno umjetnički oblikovane hortikulture s uređenim okolišem, **pri čemu sadnice bilja ispisuju veliki tekst *I am not a robot***, a sve se izrađuje od organskih i neorganskih materijala, kakvi su uobičajeni u oblikovanju parkova.

**Osim 80-ak prijavljenih građana, u izradi umjetničkog rada sudjeluju i studenti, a organizacija vrta i sadnja biljaka lozice i lavande koje odgovaraju lokalnoj klimi, obavlja se uz superviziju krajobraznih arhitektica iz riječkog komunalnog društva Čistoća.**

**Park će služiti studentima, profesorima, stručnim suradnicima, ostalim zaposlenicima i gostima Sveučilišta u Rijeci, ali i stanovnicima Rijeke svih uzrasta, posebno okolnih gradskih četvrti Trsat, Vojak, Krimeja, Gornja Vežica i Podvežica.**

**Darko Fritz** je umjetnik, istraživač, kustos suvremene i medijske umjetnosti, grafički dizajner i oblikovatelj izložbi, koji na Kampusu Sveučilišta u Rijeci boravi u sklopu rezidencijalnog programa **Vitamin D**, u okviru 27 susjedstava Europske prijestolnice kulture.   
Vitamin D podrazumijeva boravak umjetnika na određenoj lokaciji, koji postaje privremeni sugrađani izvan glavne turističke sezone te uobičajenih kulturnih i umjetničkih ruta, uz direktan rad sa stanovnicima susjedstva i otvaranje tema specifičnih za određenu lokaciju. Fritz u svom radu kritički prati razvoj tehnologije koja mijenja društvo te ostvaruje niz projekata u netipičnim medijima i u javnom prostoru.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42